Reprezentanții Ligii Studenților din Basarabia și ai Asociației „Ideea Națională” organizează vineri, 24 mai, un marș pe străzile din Chișinău, cu ocazia Zilei Românilor de Pretutindeni.
Participanții vor porni, la ora 14.00, de la intersecția bulevardului Grigore Vieru cu strada Romană din Chișinău și vor mărșălui până la strada pietonală Eugen Doga, unde va avea loc un concert.
„În timpul Marșului, îndreptându-ne spre strada pietonală, vom pregăti mai multe surprize pentru participanți. Pe parcursul evenimentului vom transmite un puternic mesaj-campanie, afirmându-ne angajamentul față de direcția pro-Vest și promovând votul „DA” pentru integrarea europeană la referendum. Vă așteptăm să vă alăturați acestui demers, indiferent de apartenența voastră politică și etnică. La final vom avea un program muzical de excepție. Îi invităm, în mod special, pe toți cei care dețin cămașă națională sau ie să se alăture evenimentului, purtând cu mândrie simbolurile noastre culturale și identitare”, a declarat președinta Ligii Studenților din Basarabia, Nicoleta Gherman, citată de presa de la Chișinău.
Silviu Popa, membru al Ligii Studenților din Basarabia, a adăugat că Ziua Românilor de Pretutindeni reprezintă o sărbătoare dedicată unității și solidarității tuturor românilor. Prin intermediul acestei sărbători este promovată cultura, tradițiile românești, dar și sunt reafirmate legăturile spirituale și culturale dintre toate comunitățile de români. „Evenimentul pe care îl organizăm vineri, este o oportunitate de a reafirma legăturile și de a celebra identitatea și de a ne mândri cu identitatea noastră românească. Îi invităm pe toți cei care simt românește”.
Menționăm că o serie de evenimente dedicate Zilei Românilor de Pretutindeni vor fi organizate, în perioada 24 – 26 mai, și la București.